description: Оказва се обаче, че той все пак не е толкова нещастен – успял да открадне 2000 долара и лични вещи, а полицията все още не може да го залови

title: Най-нелепият крадец обира под прикритието на... лопатка (ВИДЕО)

maintext:
Може би най-нелепият крадец, когото сте виждали, обра магазин в аржентинския град Баиа Бланка под прикритието на... лопатка за боклук.
На кадрите от охранителните камери се вижда как мъжът влиза в магазина и вижда едната камера, затова излиза, дегизира се с метла и лопатка и нахлува отново.
Под прикритието на лопатата той обезврежда едната камера, но останалите две запечатват борбата му за плячка.
Продавач на кебапи стана хит в интернет, след като игнорира въоръжен крадец
Видеото от охранителна камера беше разпространено от местната полиция
В нея той рови зад тезгяха и касата, потрошава телефона си и все пак... показва лицето си.
Оказва се обаче, че крадецът все пак не е толкова нещастен – той успял да открадне 2000 долара и лични вещи, а полицията все още не може да го залови.


description: Това предизвика остра реакция в Германия, тъй като училището е съфинансирано от федералната република

title: Германски клон на истанбулски лицей забрани да се споменава Коледа

maintext:
Германските преподаватели в един от най-елитните държавни лицеи в Истанбул за пръв път получиха предупреждение, че не могат да споменават темата за Коледа в класните стаи, предаде ДПА.
В германския клон на Истанбулския лицей, който се посещава изключително от турски ученици, но е известен и като Германско международно училище, има 35 учители.
„По решение на турската администрация на училището коледните традиции и празнуването на Коледа няма да бъдат преподавани, разработвани или отбелязвани. Решението влиза в сила незабавно”, се казва в имейл, изпратен до ръководството на германския клон от дирекцията на лицея.
Миналата седмица на училищния хор не бе разрешено да изнесе представление в германското консулство в Истанбул.
Заплатите на германските учители се плащат от германските данъкоплатци според споразумение за културен обмен между двете страни. Училището обаче се управлява от турско ръководство.
Критиците на турския президент Реджеп Тайип Ердоган казват, че той подрива традиционния секуларизъм на съвременна Турция и налага образователна система, фокусирана върху исляма.
Мартин Шулц: Скъпи г-н Ердоган, отидохте твърде далеч
Турското външно министерство привика посланика на Германия заради сатирично предаване, излъчено по германска телевизия
Германската Зелена партия критикува остро забраната за Коледа в Истанбулския лицей.
„Забраната на темата за Коледа в училищата е неприемлива, особено ако те са съфинансирани от Германия”, коментира пред ДПА говорителят на партията Омид Нурипур. Той добави, че германското правителство трябва да каже ясно това на Анкара и ако турските власти не проявят нужната отговорност, да спре съфинансирането на училището.
Турското министерство на националното образование и ръководството на германския клон на лицея засега отказват да коментират решението.

fasttext_language: bg


description: На по-долна инстанция магистратите дадоха последната дума за излизане от ЕС на парламента

title: Тереза Мей започва съдебната битка за брекзит

maintext:
Върховният съд на Обединеното кралство започва изслушването на страните по дело за правото на правителството да изтегли страната от Европейския съюз – един от най-важните казуси през последните десетилетия.
Кабинетът на Тереза Мей обжалва решение на съд от по-ниска инстанция, която определи, че парламентът трябва да има последната дума за задействането на чл. 50 от Договора за ЕС. С него Лондон уведомява останалите 27 страни и институциите в Брюксел, че започва срок от 2 години, в който да се договори как Великобритания напуска съюза.
Временна спирачка за брекзит: Парламентът също трябва да се произнесе
Независимо от резултата на референдума за излизането на Великобритания от ЕС, по въпроса трябва да вземат отношение и депутатите, реши Висшият съд в Лондон
Изслушванията започват с представителите на правителството.
Право да изразят позиция получиха още представители на живеещите в чужбина британци, група за защита правата на децата, правителствата на Шотландия и Уелс, както и профсъюз, представляващ нископлатените британци и работещи в страната граждани от ЕС.
Решението на съда се очаква следващата година.


description: Ще има засилено полицейско присъствие през целия ден

title: По пътищата – засилен трафик и поледици

maintext:
По българските пътища днес се очаква засилен трафик и усложнена обстановка по пътищата заради тежките метеорологични условия.
Тази сутрин на много места валя дъжд, от който се образуваха поледици. Полицията призовава за повишено внимание от страна на шофьорите.
Засилено полицейско присъствие ще има по пътищата през целия ден. По време на празниците миналата година на пътя са загинали 16 души, близо 300 са ранените.
Голямото коледно пътуване: 120 извънредни автобуса ще тръгнат днес от София
Пътници се оплакаха, че закъсненията са големи и на автогарата цари хаос
Отново 2 ленти ще бъдат обособени за влизащите в София през Владая. В петък преди Коледа столицата напуснаха около 250 хиляди автомобила.
Стотици други хора избраха пътуването с автобус или влак. След последните атентати, на гарите и другите обществени места има засилени мерки за сигурност.


description: Месеци наред Тръмп обещаваше да пресуши блатото във Вашингтон. Заричаше се да отмени господството на висшата прослойка. Защо тогава кабинетът му е пълен със свръхбогати хора?

title: Правителство на свръхбогатите

maintext:
Никога досега американците не са били управлявани от толкова много богаташи. При това бъдещият президент Доналд Тръмп, чието състояние се изчислява на около 3,7 млрд. долара, далеч не е най-богатият в кабинета, който от 20 януари догодина ще определя съдбините на Съединените щати.
Богаташите в кабинета на Тръмп
Бетси ДеВос, чието семейство притежава 5,1 млрд. долара, ще оглави Министерството на образованието. Състоянието на бъдещия министър на икономиката Уилбър Рос възлиза на 2,9 млрд. долара. Неговият заместник Тод Рикетс също е милиардер.
Милиарди притежава и семейството на бъдещата министърка на транспорта Илейн Чао. А ако Харолд Хам стане министър на енергетиката, трябва да добавим още към 15 млрд. долара.
Бъдещият министър на финансите Стив Мнучин изглежда на този фон направо беден – неговото състояние се изчислява на 40 млн. долара.
Да, богатството не е грях. Най-малкото пък в американската политическа система, където изборната кампания за място в Сената струва няколко милиона долара. С тези номинации обаче Доналд Тръмп сам си създава сериозен проблем – защото поставя под въпрос собствената си благонадеждност.
Месеци наред Тръмп обещаваше на своите поддръжници, че ако бъде избран за президент, ще пресуши блатото във Вашингтон. Именно това популистко обещание му донесе мнозинството от гласовете на белите американци с по-ниски доходи.
Тази закана се хареса дори на някои демократи, тъй като по този начин Тръмп едва ли не застъпваше позицията на Бърни Сандърс, който винаги се е определял като социалист.
Но тъкмо тези избиратели едва ли проявяват разбиране за номинациите на Тръмп. Защото всички тези кандидати принадлежат към онази висша прослойка от Източното крайбрежие, чието господство Тръмп обеща да отмени.
Затова не е никак учудващо, че макар още да не е встъпил в длъжност, Тръмп вече търпи остри критики заради неудържаното си обещание. Той и неговите рупори се опитват да аргументират с твърдения като това: всички тези хора били политически аутсайдери, поради което имали по-добър поглед върху нещата, които трябва да се променят във Вашингтон.
И още: тъй като били свръхзаможни, не били подкупни, а и с придобиването на богатството си вече били доказали, че са „победители”.
Какво знаят за живота на обикновените хора?
Съмнително е обаче дали този кабинет от милиардери и милионери е в състояние да разбере как живее и на какво се надява американецът от средното съсловие. Да, вече беше обявено намаляване на данъка общ доход, но тази мярка ще се отрази добре не само на хората от средното съсловие, а и на богатите.
И ако през следващите четири години в Америка се наложи една политика, която облекчава богатите, без да подобрява осезаемо положението на средното съсловие, броят на разочарованите, с чиито чувства Тръмп се заигра така виртуозно по време на предизборната кампания, неминуемо ще нарасне.
И още нещо: подобно развитие би означавало победа на капитализма над демокрацията.
Коментар на Оливер Кюн, „Дойче веле”


title: Броят на жертвите, пили препарат за вана в Иркутск, надхвърли 40

maintext:
Броят на жертвите на алкохолното отравяне в руския град Иркутск достигна 41 души, предаде ТАСС.
Вчера беше съобщено за осем починали и 16 хоспитализирани, след като пили лосион. Сега обаче се оказва, че пострадалите са общо над 50. Те са консумирали препарат за вана на име „Бояришник“ (Глог) като алкохолно питие.
Осем души починаха от отравяне в Сибир, пили тинктура от глог
Консумацията на продукти съдържащи алкохол, но непредназначени за подобна употреба, не е рядкост в Русия
Според федералното следствие той съдържал концентриран метилов спирт, вместо етилов, и антифриз.
На етикета пише, че съдържа 93 на сто етилов спирт, екстракт от глог, лимоново масло, глицерин и диетилфталат, заяви за ТАСС Алексей Крупин, оглавяващ сибирския окръжен клон на федералната служба за регулиране на алкохолния пазар. Посочен е обаче несъществуващ номер на стандарта, по който течността е произведена, както се твърди, в Санкт Петербург. На шишетата е имало предупреждение, че препаратът не е за вътрешна употреба.
„Буквално след 10 минути, който пие, загива“, каза сенаторът от Иркутска област Виталий Шуба.
На заседание на бюджетната комисия в горната камара на руския парламент той заяви, че препаратът е бил произведен нелегално.
По думите му в момента властите в Иркутск издирват бездомни хора, които може също да са го пили.
Руският премиер Дмитрий Медведев нарече станалото „пълно безобразие“ и заяви на правителствено заседание, че трябва „просто да се забрани“ продажбата на такива препарати.
Той прикани министерството на вътрешните работи да търси отговорност по-специално от фирмите, които продават некачествена продукция със съдържание на алкохол чрез автомати, „още повече полулегално“.
По случая е образувано наказателно дело.
Общо седем души са задържани според градското управление на МВР в Иркутск. Открити са над 100 пункта за продажба на алкохол с нарушения на правилата за търговия, съставени са няколко десетки протокола, конфискувани са над 2000 литра нелегално продавани спиртни напитки.
В редица места, където се продава козметичното средство „Бояришник“, са иззети над 2000 съда, пълни с този концентрат, с общ обем повече от 500 литра, информира федералното следствие.
За инцидента е докладвано на президента Владимир Путин, съобщи говорителят му Дмитрий Песков.
Заради случилото се в Иркутск е обявено извънредно положение и е забранена продажбата на спиртни напитки, предаде ТАСС.
Кметството пък организира организира разяснителна кампания, като изпрати общински служители, охранители и обществени дейци да обикалят жилищата, за да предупреждават гражданите, че е опасно да употребяват козметичния продукт.
Във входовете на блоковете се разлепват обяви с информация за инцидента и предупреждения към населението.
В превантивната си дейност властите отделят особено внимание на социално неблагополучните семейства и местата, където през зимата се събират клошари.
Отравянията с алкохолни сурогати са чести в Русия, но случаят в Иркутск е най-смъртоносният от години, посочва АП.


description: Решението на хората доведе до арести

title: Гърмен: Самоуправство ли е да сложиш по-хубава елха от общинската

maintext:
Петима души бяха арестувани заради… поставяне на коледно дърво на площада в село Гърмен преди дни. До скандала между хората и кмета Минка Капитанова се стигна, след като жителите на населеното място решили, че, както всяка година, пред читалището в центъра трябва да се извиси висока елха.
Вместо нея преди две седмици пред общината било засадено малко дръвче, което гърменци намират за бедно украсено. Купили от горското стопанство по-голямо, което предизвикало разногласия.
„Тази елхичка я приветствам, жива елха, но е малка, аз такава имам вкъщи. На това място от години има традиция да се сложи голяма и хубава елха. Има специална дупка с тръба. Това е Християнско село, празнуваме Коледа. Получихме забрана от г-жа Капитанова”, обясни Иван Кременлиев от сдружение „За бъдещето на община Гърмен”.
Арестуваха петима души, опитали да сложат елха в центъра на Гърмен (ВИДЕО)
Хората били недоволни от слабата украса на центъра
По думите му още при издигането на елхата полицаи се опитали да съставят актове, а след това Капитанова разпоредила дървото да бъде премахнато и хората да си го занесат вкъщи. Кременлиев твърди, че по-рано Капитанова казала на майки с деца елхата да се сложи пред църквата.
Самият кмет каза пред bTV, че никога не е деляла хората на християни и мюсюлмани и в случая става дума за самоуправство. По думите на Минка Капитанова, издигналите елхата имали разрешение за друго село и въобще се допитали до местната власт чак след като си свършили работата. В същото време живата елха трябвало да „възпитава у децата чувството за съхранение на природата”. Кметът на Гърмен не е предоставил график за настаняване във временни жилища Общо 124 са издадените заповеди за премахване на незаконни строежи в местността
Жителите на селото отрекоха да са поставяли общината пред свършен факт. „На някои хора не им е удобно, че откакто съм управленец, нещата се случват”, заяви Минка Капитанова. На въпрос защо тогава повече от година не може да се реши проблемът с ромското гето в селото, тя побърза да обясни, че няма общински жилища, в които да бъдат настанени жителите му.


description: На места с мъгли

title: Предимно слънчево време утре

maintext:
През нощта над по-голямата част от страната ще бъде ясно. Повече облаци ще има на места в Западна България. В крайните източни райони ще духа слаб до умерен североизточен вятър. Сутринта ще е студено, с минимални температури между минус 6° и минус 1°. На места в котловините и по бреговете на Дунав ще има ниска облачност или мъгли.
Утре ще бъде предимно слънчево, но около и след обяд от североизток ще се заоблачи. Ще духа слаб, в Дунавската равнина и Източна България - до умерен, предимно западен, по Черноморието - до умерен североизточен вятър. Максималните температури ще са между 2° и 7°.
В планините ще бъде предимно слънчево. Ще духа умерен вятър от запад-северозапад. Максималната температура на височина 1200 метра ще е около 4°, на 2000 метра – около минус 1°.
През нощта срещу петък и в петък ще духа слаб до умерен, в Дунавската равнина - временно силен вятър от запад-северозапад. Ще започне бързо затопляне, което ще продължи и през почивните дни. Облачността ще е разкъсана, предимно висока и средна, с повече слънце в неделя. През почивните дни вятърът ще отслабне. На места в Южна България сутрин са възможни мъгли. В началото на следващата седмица вятърът от северозапад отново ще се усили и ще започне да нахлува по-студен въздух. Температурите ще започнат да се понижават.


description: Тя поиска официално от Държавната изборна комисия повторно преброяване на гласовете в няколко избирателни окръга

title: Опозицията в Македония оспорва изборите

maintext:
Очаквано опозицията в Македония оспорва изборите. Социалдемократическият съюз на Македония (СДСМ) на Зоран Заев поиска официално от Държавната изборна комисия повторно преброяване на гласовете в няколко избирателни окръга.
Партията предприема тази стъпка, тъй като не приема огласените резултати, според които управляващата консервативна партия ВМРО-ДПМНЕ на бившия премиер Никола Груевски получава 51 депутатски мандата, а СДСМ – 49.
Избори по балкански: Всички партии в Македония празнуват победа
Който и да вземе властта, западната ни съседка най-вероятно ще има нов премиер
СДСМ е подал осем възражения. „Ако изборната комисия приеме възраженията, има възможност за преразпределяне на гласовете“, заяви Заев.
Освен СДСМ възражения в ДИК внесе и албанското движение „Беса“. Възраженията се отнасят до избирателни секции в общини Липково, Арачиново и Тетово, в които има преобладаващо албанско население.
Разликата между първата и втората партия на провелия се вот е малко над 1% или около 16 хил. гласа.
Недействителните бюлетини пък са 38 хил.


description: Новоизбраният президент призова да се установят истинските причини за тежкия инцидент в селото и да се потърси отговорност

title: Румен Радев: Надявам се, че хората в Хитрино няма да живеят 2 години във фургони

maintext:
Надявам се, че хората от Хитрино няма да продължават да живеят 2 години във фургони, както се е случвало. Това обяви новоизбраният президент ген. Румен Радев, който посети пострадалите от взривовете в село Хитрино, настанени в шуменската болница.
„Всичко е като след бомбардировка. Ако е необходимо, ще бъдат събрани и екипи от психолози, които да консултират пострадалите”, коментира още още Радев.
Разруха и пепел в Хитрино (ГАЛЕРИЯ)
29 са пострадалите при взрива на цистерните с газ в Хитрино
По думите му много важно е прокуратурата и следствието да свършат много обстойна работа, да се установят истинските причини, да се потърси отговорност, да се вземат необходимите мерки за преодоляване на щетите.
Той изрази готовност да дари кръв, след като стана ясно, че болницата в Шумен има нужда от кръв. Там той разговаря с някои от пострадалите.


description: Правителствените части напредват бавно

title: Ожесточени сражения в Южен Мосул

maintext:
Иракските правителствени сили срещат ожесточена съпротива от джихадистите от "Ислямска държава" в южната част на Мосул, през втория ден от подновената офанзива за отвоюването на града, след неколкоседмично стихване на боевете, предаде "Ройтерс".
Офицер от федералните полицейски сили, който се присъедини към боевете днес, заяви, че е имало тежки сблъсъци в югоизточния квартал "Палестина", но войските са постигнали успехи в други два квартала, където са обезвредили няколко коли бомби.
Друг офицер, от елитните части на вътрешното министерство, воюващи редом до федералната полиция, заяви, че неговите хора са превзели райони в квартал "Интисар" въпреки тежките сблъсъци.
Иракските сили в източните и северните части на града прочистват районите, които отвоюваха вчера, посочили други военни източници.
От началото на офанзивата преди 10 седмици, подкрепяните от САЩ сили една четвърт от последния голям бастион на джихадистите в Ирак, в най-мащабната сухопътна операция от оглавеното от САЩ нашествие, което свали Саддам Хюсеин, отбелязва агенцията.
През втората фаза на операцията американските войници ще се разположат по-близо до фронтовата линия вътре в града. Днес репортер на "Ройтерс" видя няколко американски военни в специални бронирани автомобили с повишена противоминна защита, придружаващи висши офицери на среща в село северно от Мосул.


description: Има ли струпване на хора в столичните молове часове преди Бъдни вечер?

title: За подаръци в последния момент

maintext:
Немалко хора са оставили част от подаръците и подготовката на празничната трапеза за последния момент.
В един от столичните молове по обяд беше спокойно. Има хора, които са избрали да пазаруват в последния момент, но те не са много.
Те са го направили заради дефицит на време през седмицата или защото са им останали твърде малко подаръци за под коледната елха, които трябва да бъдат добавени.
По това време на годината намаленията са между 10% и 50%. Експертите предупреждават, че по време на голямото коледно пазаруване често търговците прилагат трикове и невинаги са коректни.
Случва се да няма стара и нова цена и така на практика потребителят не знае колко точно намаление използва.


description: Хотелите ще трябва да предоставят по-качествена и по-безопасна услуга

title: Затягат контрола на училищните екскурзии

maintext:
Нова наредба вече изисква детските градини и училищата задължително да сключват договор с туроператор.
Остава в сила изискването учениците да пътуват само по светло. Настаняването им в частни къщи и апартаменти вече няма да е разрешено. Същото важи и за храненето – ястията трябва да са пресни и здравословни.
Хотелът ще трябва да се съобрази и с изискването парапетите към стълбищата и балконите да са обезопасени, да настаняват до 4 деца в стая, а тези в предучилищна възраст да разположат на първия и втория етаж. От бранша не са твърде притеснени – изискванията се покриват с тези, които чуждите туроператори имат от години.
Практикуването на снежни и водни спортове ще бъде под наблюдението на правоспособни инструктори. Облекчения се въвеждат за извеждане на учениците от час за посещение на културни обекти.
По-лесно става и организирането на еднодневни пътувания, когато те са част от учебната програма.
Наредбата вече е одобрена от правителството, но все още не е в сила, тъй като не е обнародвана в Държавен вестник.


description: Масово влизаме в мрежата през смартфони - за да общуваме и за да се осведомяваме

title: Над половината българи са в интернет, но е-уменията ни куцат

maintext:
58,1% от българите между 16 и 74-годишна възраст използват интернет поне един път седмично. В същото време, по-малко от 15 на сто са в състояние да инсталират програма. Това показват данните на Националния статистически институт.
При най-младите до 24 г. 87,2% са редовни интернет потребители, като даже над половината от техните родители (45-54 г.) използват глобалната мрежа. Българите на 65-74 години постепенно откриват интернет, но все още само 12,9% го използват редовно. 95,3% от учащите са онлайн, докато при работещите процентът пада до около 75%.
Доказано: Българинът хич не чете
Една четъврт от хората у нас нямат достъп до основни културни блага
95,3% от онлайн потребителите използват интернет за комуникация (разговори и социални мрежи). 81,4% от лицата използват глобалната мрежа за достъп до информация, четене на онлайн вестници, новини, списания или намиране на информация за стоки или услуги. Следва делът на ползващите интернет за забавление – 63,6%.
През 2016 г. само 18,4% от лицата използват глобалната мрежа за взаимодействие с органите на държавната администрация. Най-значителен е делът на лицата, които са получавали информация от уебсайт на публичната администрация (15%), следван от дела на изтеглилите формуляри от официална интернет страница (9,3%) и изпратилите попълнени формуляри (6,5%) през последните дванадесет месеца.
Най-предпочитаното устройство за достъп до интернет в домашни условия е мобилният телефон, използван от 70,4% от активните потребители на интернет. Освен традиционните устройства, като настолен компютър, лаптоп и таблет, някои потребители избират по-интересни средства за сърфиране, например смарт телевизор, който се използва като устройство за достъп до интернет от 6,2% от лицата, отчитат от НСИ.
Каква е финансовата грамотност на българите?
Вероятно и заради разликата в начина, по който се борави със смарт устройствата в сравнение с компютрите, делът на хората с базисни е-умения всъщност е доста по-нисък от общия брой на българите, които сърфират в мрежата.
Резултатите от проведеното изследване показват, че 38,5% от лицата умеят да копират или преместват файлове или папки, а 25,7% могат да работят със софтуер за обработка на текст. Почти равни са относителните дялове на лицата, които се справят с инсталиране на софтуер или приложения (14,4%), изготвят презентации (14%) или използват софтуер за електронни таблици (14,1%).


description: Липсата на интернет не позволява промяна в гражданското състояние на местните

title: Защо жителите на Ветово не могат да се раждат, женят и умират?

maintext:
Жителите на община Ветово не могат да променят гражданското си състояние заради липсата на интернет. Причината е липсата на целеви средства в общинския бюджет, който вече се оспорва в съда.
Оказва се, че местните не могат да се раждат, женят и умират, тъй като от Гражданска администрация и административно обсъждане не могат да регистрират това без интернет. Хората не могат да платят и данъците си, а в същото време лихвите им се трупат.
Кметът и общинските съветници се обвиняват взаимно.
„Общината на принципа вода гази, жаден ходи, има достатъчно много средства. За съжаление обаче тенденциозно общинските съветници отнесоха 640 000 лв. в резерв”, твърди кметът Георги Георгиев.
Докато властите се карат, местните хора започнаха акция по набиране на средства, за да има отново интернет в общината.
Вижте повече във видеото:


description: При трагедията, която се случи близо до бреговете на Либия, загинаха почти 700 бежанци

title: Осъдиха на 18 години затвор капитана на кораба с мигранти, потънал в Средиземно море миналата година

maintext:
Съдът в сицилийския град Катания наказа с 18 години затвор капитана на кораба с бежанци, който потъна в Средиземно море на 18 април 2015 г. При инцидента загинаха почти 700 мигранти.
Присъдата на туниския гражданин Мохамед Али Малек е за непредумишлено убийство и трафик на хора. Втория капитан на кораба – сириецът Махмуд Бикхит, също беше осъден. Той ще прекара пет години зад решетките. И двамата капитани са получили глоби на стойност 9 млн. евро.
Средиземно море погълна близо 700 имигранти (ОБЗОР)
Само преди дни близо 400 загинаха при подобен инцидент
Корабокрушението от април 2015 г. е смятано за най-смъртоносното в Средиземно море през последните години. Само 28 оцелели бяха извадени от водата. Стотици трупове бяха намерени след дълбочинно претърсване по-късно.
Според Международната миграционна организация за последните три години около половин милион мигранти са се придвижили с лодки до бреговете на Италия, като почти 12 000 са намерили смъртта си в Средиземно море, опитвайки да достигнат Европа.


description: Алкохолизмът разбива по 2000 семейства у нас всяка година

title: "Анонимни алкохолици": Почти половината българи прекаляват с пиенето

maintext:
40% от българите злоупотребяват с алкохола, а 5% са зависими от пиенето. Това показват данни на организацията „Анонимни алкохолици”, която от 27 години работи у нас.
Като цяло, 90% от хората употребяват алкохол, а между 4 и 7% се пристрастяват т.е. стават алкохолици.
Злоупотребата с алкохол като причина за смърт е на трето място след сърдечно-съдовите заболявания и злокачествените образувания. Алкохолът е в основата на повече от 50% от фаталните ПТП и е причина за над 60% от тежките престъпления (убийства, побои, изнасилвания). 41% от битовите травми и трудовите злополуки са следствие от прекомерна употреба.
Всяка година над 2000 семейства у нас престават да съществуват поради системно пиянство.
На този фон, лекарство срещу алкохолизма не е открито.
„Анонимни алкохолици” у нас започват работа на 5 декември 1989 г. в клиниката на 4 км в София, а днес има 25 групи в 15 града. Работи се и със затворници и психично болни. Програмата не е свързана с такси или вноски, не участва в религиозни, политически или други обществени спорове и има една цел – да събира хора с общ проблем.


description: Първият изключително труден етап от операцията в Хитрино вече приключи

title: Пожарникарите в Хитрино: Знаехме, че можем да не се върнем

maintext:
„Знаехме, че можем да не се върнем”. Това каза един от пожарникарите, които вече дни наред работят на терен след трагичния инцидент в село Хитрино.
Днес беше изключително напрегнат ден за пожарникарите, защото стартира работата им по трудно достъпните цистерни. Допълнителни трудности създаде и лошото време. Силният вятър и минусовите температури поставиха на допълнително изпитание волята и издръжливостта на огнеборците.
Хитрино: Водеща версия за инцидента остава превишена скорост (ОБЗОР)
Сутринта на 10 декември влакът-бомба изпреварва разписанието си и пристига на гара Хитрино 15 минути по-рано
В 30-годишната си служба Димчо Ангелов е подложен на подобно изпитание за първи път. Той и колегите му са натоварени със задачата да източат най-опасната цистерна – тази, от която има изтичане на пропилен. Ситуацията е още по-трудна, защото в студа техниката и водата замръзват.
Екипът на Димчо Ангелов и този на Христо Кантев са първите, пристигнали в Хитрино в трагичната събота сутрин. „С пътуването към мястото на произшествието знаехме, че можем да не се върнем. Пълна неизвестност. Не знаеш къде, какво гори, къде ще гръмне някоя бутилка, газова, останала под руините”, спомня си Ангелов.
„В такива моменти не се приказва много. Всеки се мобилизира и е в себе си”, казва Кантев.
До момента са събрани над 1 145 000 лв. в подкрепа на пострадалите в Хитрино
Кампанията на БЧК продължава
И двамата пожарникари са категорични, че са пристигнали в Хитрино на време, а на 30-тата минута от подаването на сигнала вече са вадели пострадали хора от разрушените къщи.
От МВР съобщиха, че първият етап от операцията по източване на цистерните е приключил успешно. Предстои цистерните да бъдат разчистени от влаковите релси, което може да продължи четири-пет дни. На място пристигнаха и първите фургони, които ще приютят жителите на Хитрино.


description: Обявеният от властите червен код в китайската столица и околностите ѝ ще важи до сряда

title: Заради мръсния въздух в Пекин над 1000 предприятия спрат или намаляват работата си

maintext:
Градската управа в Пекин нареди на 1200 предприятия в околностите на китайската столица, включително на държавна петролна рафинерия и завод за хранителни стоки, да спрат работа или да намалят производството.
В града беше издадено най-високото възможно предупреждение за замърсен въздух, предаде Ройтерс.
Китайските екологични власти издадоха червен код снощи, който ще важи до сряда. Причината беше предупреждение, че из цял Северен Китай се образува смог.
Издаденият код означава, че влизат в сила ограничения върху автомобилното движение и строителните дейности, направени са препоръки и на училища, болници и предприятия.


description: Той е спрян от румънската полиция на ГКПП Гюргево

title: Българин беше заловен с над 300 000 нелегални пиротехнически средства

maintext:
Румънската гранична полиция на ГКПП Гюргево откри в събота в автомобил, управляван от български гражданин, над 300 000 нелегални пиротехнически средства, предаде агенция Медиафакс.
Българинът Г. Костов на 39 години опитал да влезе в Румъния на 3 декември. При проверка на автомобила граничните полицаи открили в багажника кашони с 345 000 пиротехнически средства, за които мъжът не разполагал със законни документи.
Според румънската гранична полиция стойността на фишеците е около 1800 леи (780 лева). Незаконната пиротехника е била конфискувана.


description: За руснаците Бойко Борисов е по-надежден партньор от БСП, е казал ген. Решетников, цитиран от Венцислав Стефанов

title: Венцеслав Стефанов: Срещата между Корнелия Нинова и ген. Решетников нямаше общо с кандидатурата на Румен Радев

maintext:
Срещата между Корнелия Нинова и ген. Решетников нямаше нищо общо с кандидатурата на ген. Румен Радев за президент. Тя беше опознавателна - среща между човек, който е направил много за България и един лидер на партия. Това заяви в предаването „Лице в лице” Венцеслав Стефанов и поясни, че двамата е трябвало да се видят още в Москва по искане на Нинова, но това не се е случило там.
По думите му ген. Решетников е разбрал от Корнелия Нинова за кандидатурата, която БСП ще подкрепи на изборите и е казал, че след като Радев е завършил толкова академии, има и други отличия от Америка, значи е достоен човек.
Руският генерал не си е позволил да казва кой да бъде президент на България и да се бърка във вътрешната политика на страната, категоричен беше Стефанов и допълни, че той е един много честен човек, който винаги е стоял зад интересите на страната ни.
Стефанов обясни, че по време на срещата е бил в чужбина, затова е помолил дъщерята на Нора Ананиева, която знае перфектно руски, да придружи лидера на БСП. Тя не е познавала Решетников, нито е знаела, че ще се среща с него, допълни Стефанов.
„Изля се куп помия от всякакви бездарни и некадърни хора, всички, които преди това са целували Мишо Михов и Станишев, сега отидоха при Нинова да говорят срещу Решетников. Това вреди на дружбата ни с Русия”, каза Стефанов.
Той допълни, че не е член на БСП, защото „има безкрайно много скелети там и плужеци, които днес се кръстят на единия, а утре на другия”.
По думите му Решетников е казал: „Ние затова не ви вярваме и предпочитаме да работим с Бойко”.
За руснаците Бойко Борисов е по-надежден партньор е казал Решетников, цитиран от Стефанов.
Той дори посъветвал хората от БСП да се помолят на определена икона, за да бъдат по-честни към избирателите си.


description: Обществените поръчки са обявени веднага след подаване на оставката на правителството

title: Министерства харчат милиони в края на мандата на кабинета

maintext:
Обществени поръчки за милиони левове са обявени веднага след като кабинетът подаде оставка. Министерството на финансите ще плати 16 милиона лева за тонери и други консумативи.
В Министерството на икономиката за копирна и компютърна техника ще похарчат 138 000 лева. МВР пък ще купи на "Гранична полиция" джип и няколко дрона за наблюдение срещу 390 000 лева.
Министерството на външните работи планира да ремонтира остъклена тераса и фоайе срещу 225 000 лева.
Срещу половин милион лева Министерството на културута ще подсигури самолетните билети за служебни пътувания, а земеделското министерство ще строи оранжерия в Монголия за 1,4 млн. лева.
Доставка на тонери за копирни и печатащи устройства и други консумативи за нуждите на органи на изпълнителната власт - така е описана поръчката, за която Министерството на финансите ще плати 16 милиона лева без ДДС.
Поръчката е разделена на три позиции - за 9, 6 и 1 милион лева.
От Министерството на финансите не пожелаха да застанат пред нашата камера, за да ни обяснят с какви мотиви е обявена обществената поръчка. Изпратиха ни отговори в писмен вид.
Поръчката не е нова и за нея има предварително обявление от началото на годината, пишат от финансовото ведомство.
От централизираната поръчка ще произтече сключването на рамкови споразумения, което не задължава възложителите да похарчат целите суми.
За близо 1,5 млн. лв. Министерството на земеделието ще строи оранжерия за зеленчуци в Улан Батор, Монголия. Поръчката е обявена в първия работен ден след като Борисов обяви оставката.
Това е само по споразумение от времето 2007-2008 година. По този въпрос има много дебати и желание от правителството на Монголия това да се изпълни, обясни зам.-министърът на земеделието Георги Костов.
Средствата за оранжерията идват от правителството на Монголия. С парите се погасява част от задължение на азиатците към нашата страна, посочват от земеделското министерство.
Според Института за пазарна икономика обществените поръчки на правителството след подадената оставка будят подозрения.
„Ударното харчене на обществен ресурс в края на мандата на едно правителство определено може да бъде индикация за злоупотреба или за насочване на средства към свързани лица”, коментира експертът Любомир Авджийски.
В края на всеки мандат харченето на публични средства би трябвало да намалява, а не обратното, добави той.


description: Майката на три деца е забранила за съпруга й Атанас да се говори в минало време

title: Защо тази година в дома на вдовицата Корнелия Петкова няма коледна украса?

maintext:
В дома на вдовицата Корнелия Петкова и трите й деца тази година няма да има коледна украса. Досега децата винаги са украсявали с баща си.
Корнелия загуби съпруга си Атанас Ламджиев при тежка катастрофа в Пловдив и намери сили да се види очи в очи с шофьора, причинил инцидента.
„Ние си говорим за таткото, все едно че никога не се е случвало това нещо. Той си е с нас, всеки момент ще се върне, на всички съм забранила да не се говори в минало за него. Говорим в сегашно време, все едно че нищо не се е случило”, казва Корнелия.
Мама е герой и ангел, защото ни пази от всичко, казват децата й Александра, Константин и Валентин.
Дядо Богдан помага на семейството. Знам колко е трудно човек да остане без финансови средства. Ако трябва, и залъка си ще деля с тях, зарича се той.
Корнелия търси работа от три години. „Научавайки, че имам три малки деца, абсолютно всеки намираше начин да откаже”, признава тя.
„Притеснявах се, преди да се случи това с Атанас, защото виждах, че няма как докато не станат големи, няма как да започна работа. А сега имам приятели, които ми съдействат да започна работа, и колкото и странно да звучи, сега се чувствам много по-спокойна и много по-уверена, че аз със собствени средства ще мога да ги издържам и ще продължим да живеем нормално”, допълва Корнелия.
Според нея трагедията има и своята положителна страна.
„Много хора, които изобщо не ме познават, нито аз тях, проявиха изключителна добрина, милосърдие и състрадание към нас. И аз знам, че това са средства, които са отделени от залъка на един обикновен човек. Искам да благодаря на всички хора, които откликнаха на нашата трагедия”, заяви Корнелия.


description: Не мразя тази жена, искам справедлива присъда, каза пред bTV Милена Димова

title: Сестрата на починалия съпруг на Анита Мейзер: Това не е убийство по непредпазливост

maintext:
Близките на починалия съпруг на Анита Мейзер – Николай Димов, не приемат присъдата й от 3 години затвор.
За мен това не е убийство по непредпазливост, каза в предаването „Тази сутрин” по bTV сестрата на Николай - Милена Димова.
Запознах се с материалите по досъдебното производство, видях снимките на убития ми брат, прочетох съдебно-медицинската експертиза и за мен това не е убийство по непредпазливост, подчерта тя.
Милена Димова отбеляза, че присъдата ще бъде обжалвана в законоустановения срок.
Според обвинението смъртта на културиста е настъпила при предприет от него експеримент за демонстрация на сила, който трябвало да бъде заснета от Анита.
„Анита Желева твърди, че брат ми е имал сключен договор с работодатели от Панама и Колумбия, но към момента ние не сме запознати с такъв договор, в който да е изяснено какъв точно експеримент е трябвало да бъде направен и за каква сума”, посочи Милена Димова.
„Той не би се съгласил да направи такъв нетрадиционен експеримент, защото е професионален спортист, който се е явявал на състезания”, убедена е сестрата.
„Не мразя тази жена, искам справедлива присъда за убийството на брат ми. Не вярвам на тази жена, тя е човек с много лица”, категорична е Милена Димова.
По думите й Анита Никога не е споделяла къде е родена и коя е майка й.
„Сега разбрахме, че е родена в село Пет могили, по акт за раждане е Айше, след което си сменя името на Анита Желева. После сключва брак в Америка, променя си фамилията и става Анита Мейзер. Тя постоянно играе роли и живее живот, изпълнен с много лъжи”, подчерта Милена Димова.
Според адвоката на близките Иван Томов най-фрапиращото в казуса е, че Николай Димов има травми, които са механично причинени.
„Нашите доводи са, че са причинени чрез използване на сила и са привели Николай Димов в безпомощно състояние, след което той е бил задушен с пристягането на кабелните превръзки”, уточни защитникът.
Според него обвинението не следва да бъде квалифицирано като убийство по непредпазливост, а би следвало да бъде по-задълбочено разследване за установяването на механичните травми.
Адвокатът е категоричен, че обясненията на Мейзер за неадекватни.
„По време на следствения експеримент обвиняемата посочва, че тя е тръгнала да заснема с нейния телефон. Оставила го и докато Николай се души със свинските опашки на врата си, е отишла в спалнята да вземе неговия телефон, след това е виждала как се души, докато включва неговия телефон, за да го заснеме, а след това се отказала и отишла да напазарува, докато Димов се е душал”, посочи Томов.


description: Християни сами приготвили смъртоносната напитка за Коледа

title: Метиловият алкохол уби десетки и в Пакистан

maintext:
Броят на починалите в резултат на употреба на фалшив алкохол в пакистанската провинция Пенджаб достигна 44 души, съобщи телевизионният канал „Дуния”, цитиран от ТАСС.
По-рано беше съобщено, че жертвите са 24. Те са от окръг Тоба Тех Сингх.
Местни лекари посочват, че общият брой на пострадалите е 149.
В навечерието на Коледа жителите на града, които са християни, са си сварили сами отровната напитка и я изпили.
Въпреки, че в Пакистан съществуват законни спиртоварни, продажбата и употребата на алкохол са забранени за мюсюлманите и строго регулирани за малцинства и за чужденци.
Затова хората прибягват до варене на алкохол в домашни условия, който честа съдържа метанол.
Какво се пие в Русия – от водката до препаратите за вана
Делът на черния пазар в твърдите алкохоли е спаднал от 65% миналата година до… 50% през настоящата
Междувременно в Русия жертвите на метилово натравяне станаха 74. Те са жители на сибирския град Иркустк, пили лосион за вана, в който е имало високо съдържание на метанол.


description: Св. Николай е покровител на моряците, рибарите и банкерите

title: Никулден е

maintext:
Православната църква почита днес паметта на св. Николай Мирликийски Чудотворец. Днешния празник народът нарича просто Никулден.
Св. Николай е покровител на моряците и рибарите и банкерите.
Николай Мирликийски е роден през III в. в Патара, днешна Мала Азия. След праведен монашески живот е избран за архиепископ на град Мир, Ликийска област. Умира през 342 г. Мощите на светеца днес се пазят в италианския град Бари.
Според народните вярвания светецът причинява бурите в морето и затова на Никулден всички гемии спират да се движат.
Подрежда се празнична трапеза, на която задължително се поднася специално ястие – рибник, приготвено от прясна риба, най-често шаран, като курбан за преживяно нещастие, избегната беда или просто за здраве и благополучие на къщата.
Култът към Свети Николай – като покровител на моряците и рибарите, прониква рано в българските земи. В народните вярвания светецът плава на златен кораб, който винаги пристига там, където имат нужда от чудотворната му десница.
На него Бог е отредил силата да усмирява бурите и морските стихии, и да спасява изпадналите в беда сиромаси.
На Никулден свършва и сезонът на есенния риболов, който се отбелязва с угощение и почерпка от рибарите и търговците на риба. На този ден ставало разделянето между рибарите на спечеленото през сезона.
Като празнували и правели едновременно с това равносметка, те не забравяли да свият венец от бръшлян и да го пуснат в морето – за онези, които не са се върнали на брега.
Поверието гласи, че когато се прави нова лодка, в нея трябва да се вгради икона на св. Николай. Вярва се, че тя пази лодката от бурите и ветровете.
С иконата на светеца жените на рибарите излизали по време на морска буря на брега и я потапяли до три пъти във водата, като заклинание да се върнат мъжете им живи и здрави.
На Никулден празнуват над 200 хил. именици. Имен ден днес имат Николай, Николина, Нина, Никол, Николинка, Кольо, Николета, Колю, Ненка, Ненко.


title: Здравното министерство обяви търг за лекарства за над 1 млрд. лв.

maintext:
В последните дни живот на кабинета Министерството на здравеопазването обяви търг за над 1 милиард лева. Ведомството ще договаря доставка на лекарства в болниците през следващите 2 години.
Една от болниците, които са подали заявление да участват в централизирания онлайн търг, е държавната „Св. Анна”. Всички клиники в лечебното заведение изпращат заявките си за лекарства към болничната аптека.
Болницата харчи 1/3 от бюджета си точно по това перо.
Изпълнителният директор на УМБАЛ „Св. Анна” д-л Славчо Близнаков каза, че се надяват на поне 10-15% поевтиняване на медикаментите, които ползват.
Същото решение са взели още над 140 лечебни заведения за над 760 вида лекарства. Общата стойност надхвърля милиард и 300 милиона лева. Целта е министерството да договори единни, по-ниски цени. Оттам аргументират обявяването на обществената поръчка точно сега с цикличността, която имат лекарствата от години.
Търговците на едро признават, че онлайн поръчката може да намали цените.
Тази система помага на Касата, но най-ниската цена най-доброто здравеопазване ли осигурява, пита дистрибуторът на лекарства Аделина Любенова.
Дистрибуторите поставят въпроса и как ще се гарантира, че системата не се манипулира.


description: Турция плати от бюджета си над 20 млрд. долара, припомни турският президент

title: Реджеп Ердоган: ЕС ни даде за бежанците само 677 млн. долара от обещаните 3 млрд.

maintext:
ЕС обеща, че към 1 юли ще отдели за бежанците 3 млрд. евро, но до днес са преведени само 677 млн. долара. Това обяви днес турският президент Реджеп Тайип Ердоган в изказване на заседание в Истанбул на Съвета за външноикономически отношения.
Бана – от Алепо, през „Туитър“ до президентския дворец
7-годишното момиче от Алепо беше поканено в резиденцията на турския президент
„За нуждите на бежанците ние сме изразходвали 20 млрд. долара свои средства. Няма никаква реакция на гибелта на близо 6 хил. души тази година в Средиземно море и Егейско море. Не се взимат никакви меки", посочи турският президент.
Той отбеляза още, че бюджетите на страните от ЕС са много по-големи от този на Турция и това, че те не отделят обещаните средства говори за това, че държавите от ЕС не мислят за интересите и страданията на хората, намиращи се в тежко положение.
Ердоган обяви още, че Турция няма да допусне създаване в северната част на Сирия на отделна държава.


description: Популистко е субсидията за партия да е 1 лв. за глас, каза депутатът от Реформаторския блок

title: Антони Тренчев: Участието в политиката не е евтино начинание

maintext:
Популизъм е субсидията за партиите да бъде 1 лв.. Това е недостатъчно, за да се провежда съществуването на една партия в политическия живот, има офиси, филиали из цялата страна, хора, които участват активно. Участието в политиката не е евтино начинание и предпочитаме и смятаме, че е вярно да се финансират прозрачно партиите. Това каза в предаването "Лице в лице" депутатът от Реформаторския блок Антони Тренчев.
По думите му 11 лв. е прекалено много, затова те предлагат регресивна скала:
„На първите 100 000 имаш 11 лв., на следващите 100 000 имаш 10 лв. и така спада, докато мине 1 млн., където стават по 11 стотинки на всеки глас. Това удря само и единствено най-големите партии – в случая ГЕРБ. Те ще загубят около 3 млн. лв. от субсидията си, но при субсидия от 10 млн. и с оглед на това, че те години наред държаха едни 40 млн. на депозит в банка, бяха хубави лихвите, но очевидно тези пари не ги ползват и е по-добре да се намери друго предназначение. Смятаме, че това е един прагматичен подход, който да даде шанс и на малките партии да участват".
Смятаме, че не е правилно такива фундаментални изменения в изборното законодателство да се правят на коляно, няколко месеца преди да се разпуснем, поясни депутатът.
По думите му те са против изцяло мажоритарния вот:
"Предлагаме отчетлив, ясен мажоритарен елемент в една пропорционална система. Такава система, каквато се предлага от сценаристите и инициаторите на референдума, няма никъде по света, освен в Джибути.
Това, което предлагаме е по-скоро близко до немската система, където имаш пропорционални избори с много ясен мажоритарен елемент или нещо, което може и утре да стане без да имаме някакви притеснения – да махнем прага на преференциите, т.е. листата се пренарежда изцяло както хората са гласували преференциално и да спрем да пазим водача на листата, който в момента е неизместваем. Смятаме, че това е една доста сериозна стъпка и ще отговори на очакванията на хората".
Десния политик не се страхува от мажоритарни избори, каза още Тренчев и уточни, че се притесняват, че едно техническо изменение се представя като панацея на демокрацията. Ще влязат хората с прякорите, местните феодали, които ще си купуват изборите, допълни той.
Тренчев каза, че не подценяват резултатите от референдума.
"Целият Реформаторски блок сме работили за това референдумът да не е задължителен, тъй като смятаме, че въпросите са популистки и подвеждащи. Има над 4 млн. българи, които съзнателно или от апатия не подкрепиха референдума. Не можем да пренебрегнем народа, но имаме право да повлияем така, че нещата да се случат по най-добрия начин".


description: Очакваме вашите отговори

title: Има ли вълна от евроскептицизъм в Европа?

maintext: Те са непълнолетни, няма да им бъде търсена наказателна отговорност. Прокуратурата е дала препоръка младежите да бъдат изпратени към общинската Комисия за борба с противообществените прояви


description: Назначението му е знак към Русия

title: Рекс Тилърсън стана държавен секретар на САЩ

maintext:
Доналд Тръмп обяви името на новия топ дипломат на САЩ. Това ще бъде петролният магнат Рекс Тилърсън.
Световните агенции коментира, че едно от най-важните назначения в новата администрация на бъдещия американски президент е сигнал към Русия.
64-годишният тексасец Тилърсън оглавява петролната енергийна корпорация "Ексън Мобил" от 2006 г. и развива бизнес с над 70 държави. Един от основните му партньори е Русия. През 2011 г. компанията му подписва договор с "Роснефт", а две години по-късно Тилърсън е удостен от Владимир Путин с руски държавен Орден за дружба за приноса му за укрепване на сътрудничеството в енергийния сектор.
Той се обявява срещу санкциите на САЩ и ЕС към Русия и в подкрепа на свободната търговия и за по-голямо американско присъствие в Близкия изток.
Конгресът на САЩ ще разследва евентуалната намесия на Русия в изборите им
ЦРУ преди няколко дни оповести извода си с висока степен на надеждност, че Русия се е опитвала да повлияе върху изборния резултат в полза на републиканеца Доналд Тръмп
Заради тези връзки и позиции, кандидатурата му за държавен секретар е подложена на критика в Сената.
Подобно на Тръмп, магнатът няма опит в политиката, нито в дипломацията. Преди време в интервю за Фокс, новият президент определи Тилърсън като "световен играч от класа".
Междувременно бъдещият американски президент отмени насрочената за тази седмица пресконференция, на която трябваше да обяви, че се е оттеглил от бизнеса си. Причина не се посочва. В "Туитър" Тръмп написа, че ще обяви това през януари. Бизнесът му поемат двамата му сина - Ерик и Доналд Тръмп Младши.


description: Фестивалът се провежда от 1852 г.

title: Светлинно шоу във френския град Лион (ВИДЕО)

maintext:
Светлинно шоу във френския град Лион събира хиляди туристи, а местните хора излизат на среднощен парад с фенери. Традицията датира от 1852 г., когато е била открита статуята на Дева Мария.
Фестивалът на светлините изразява благодарност именно към Божията майка и се провежда всяка година около 8 декември. Според местната традиция жителите на града трябва да поставят свещи по външните части на домовете си, което създава изключително красива цветна композиция и неповторима атмосфера.
Фестивалът продължава 4 дни и включва и други инициативи, свързани със светлината. Местната катедрала светва в различни цветове, провеждат се и светлинни шоута. Лион се превръща в театър на открито. Стените на местните забележителности стават екрани за прожектиране на цветни светлини и фигури. Всеки ден има различна водеща тема на представленията.


description: Според тях ИАРА се е превърнала в частна фирма за репресии и печелене на пари

title: Рибари от цялото Черноморие протестират в Бургас

maintext:
Десетки рибари от цялото Черноморие се събраха на протест в Бургас. Те са недоволни от работата на Изпълнителната агенция по рибарство и аквакултури (ИАРА), обвиняват управата ѝ в некомпетентност и твърдят, че Агенцията се е превърнала в частна фирма за репресии и печелене на пари.
Някой се оплакват, че са глобявани неправомерно, а други – че са били малтретирани от служители на Агенцията.
„Конфискуват ми два тона миди, с всички документи… Репресират ни! Крадци отвсякъде! Нещо страшно е“, каза пред bTV Иван Стоянов, собственик на фирма за рибни продукти.
Друг от протестиращите – Георги Андонов, капитан на риболовен кораб, разказа, че за седмица е получил пет „смешни“ акта. „По телефона получих предложение, ако разпиша даден акт, повече да не ме закачат. Не го разписах, естествено, и получих още четири след това“, каза той.
Красимир Петров от Балчик пък добави, че служители, поставени лица, им подсказват, че трябва „да започнат да се отчитат. Или с пари, или с риба“.
Николай Чернев от Бяла, разказа, че е бил бит от инспектори на ИАРА край Иракли. По това време дори не бил за риба, а събирал рапани. Единият бил с лопата, а другият – с метална тръба. Повалили го на пясъка, вързали го и го ударили в гърба. Освен това му написали акт „за няма нищо“.
Рибарите са изненадани от тази агресия, казват, че не знаят на какво се дължи.
Рибари от Балчик излязоха на протест
Според тях секторът се управлява некомпетентно, а на тях се гледа като на престъпници и бракониери
Настояваме да си понесат отговорността за действията и бездействията. Ако те не могат, нека се заеме министърът на земеделието, казаха протестиращите.
Те твърдят, че в сектора цари хаос и липсва визия за развитието му.
От ИАРА пък заявиха, че истинската причина за протеста е друга.
Вижте повече във видеото:
Следващият протест на рибарите е насрочен за четвъртък, от 9:00 ч. пред ИАРА. Ако и тогава не получат категоричен ангажимент за промяна и исканите оставки в Агенцията, ще решават на място какви ще са следващите им действия.


description: Почти 25 на сто се съмняват в думите на човек, преживял изнасилване

title: За близо 40% от българите жертвата на сексуално насилие носи вина

maintext:
Над една трета от българите смятат, че жертвата на изнасилване носи вина за посегателството, а всеки четвърти въобще поставя думите й под съмнение. Това показва проучване на агенцията за медийни анализи „Персептика”.
Изследването обхваща близо 110 000 споменавания в новинарските и социални мрежи („Фейсбук”, „Туитър”, блогове и форуми) в периода 7 декември 2015 г. – 6 декември 2016г.
Когато се обсъждат случаи на изнасилване, 52% от коментиращите за склонни да вярват на жертвата на изнасилване, 20% казват, че са необходими повече доказателства, за да се установи истината, а първата реакция на 24% е да се усъмнят в обвинението. 4% от коментиращите твърдят, че сами са били жертва на изнасилване.
Домашното насилие се превръща в епидемия
Все по-чести са и посегателствата върху мъже
По въпроса за отговорността на жертвата, 61% от потребителите на социални медии са категорични, че тя никога не е виновна за изнасилването си, 4% допускат, че е възможно да носи някаква вина, а 35% вярват, че често носи поне част от отговорността – че се е доверила на непознат и е влязла в апартамента му, че се е напила, че се е облякла предизвикателно и пр. Цели 14% смятат, че понякога има обстоятелства, които смекчават вината на извършителя.
Нас обаче ни е страх от мигрантите
Най-активно обсъжданите теми за разглеждания период включват нападенията в Кьолн от края на 2015г., убийството на Боньо Фаса от 18-годишната Мария Гиздева на 25 юли в Стара Загора и аборта след изнасилване (особено в контекста на опита в Полша да бъде забранен абортът при всички обстоятелства).
Цели 16% от общия брой споменавания споменават насилието срещу жени в контекста на бежанската криза, като традиционните медии се фокусират върху отразяването на реални инциденти, където заподозряният извършител е мигрант, а в социалните медии преобладава страхът, че потокът от мюсюлмани ще отприщи вълна на нападения срещу жени, посочват от „Персептика”.


description: Споразумението ще влезе в сила в близките часове и е сключено с посредничеството на Русия и Турция

title: Утре сутрин започва евакуация на цивилни и бунтовници от Алепо

maintext:
Под егидата на Русия и Турция е постигнато споразумение за евакуирането на цивилните и бунтовниците от сирийския град Алепо, заяви представител на влиятелна бунтовническа групировка.
Бунтовниците ще могат да вземат със себе си лекото си стрелково оръжие.
Споразумението ще влезе в сила в близките часове. То е сключено с посредничеството на Русия и Турция, които поддържат съответно режима и бунтовниците в Сирия.
Радост или смърт в Алепо – зависи кого питате
Хиляди цивилни се страхуват за живота си
„Първо ще се евакуират ранените и цивилните. След това ще напуснат бунтовниците с лекото си оръжие”, уточни Юсеф. Съгласно споразумението напускащите ще избират дали да отидат в западната част на провинция Алепо или в съседната северозападна провинция Идлиб.
Близки до сирийското правителство източници потвърдиха постигането на споразумение и уточниха, че изтеглянето на бунтовниците през нощта ще става без медийно покритие.
Председателят на местния съвет на Източен Алепо заяви, че евакуацията на цивилни и бунтовници от тази част на града ще започне утре сутринта.
"Освободителите" на Алепо разстрелват жени и деца
Данните дойдоха от Съвета на ООН за правата на човека
„Това не е най-доброто решение, а най-малкото зло. В момента всичко е на думи и все още предстои да се приложи на дело”, каза в Париж Брита Хаджи Хасан.
Той съобщи, че пет автобуса ще започнат да откарват хора от града до безопасни места в 05.00 ч. сутринта местно време, но добави, че бунтовниците продължават да се съмняват, че силите на сирийския президент Башар Асад и Русия ще изпълнят своята част от сделката.
Евакуацията ще се ръководи от Международния комитет на Червения кръст.


description: Мария Бояджийска посочила лични причини в мотива си за напускането

title: Йорданка Фандъкова прие оставката на зам.-кмета по екология

maintext:
Кметът на София прие оставката на оставката на зам.-кмета по екология Мария Бояджийска. Йорданка Фандъкова коментира, че е опитала да разубеди Бояджийска, но тя е имала лични причини да напусне.
Повече от десет години Бояджийска работи за София. Тя е човек, който остави много добри резултати в Столичната община, които рядко се постигат, посочи още Фандъкова.
Зам.-кмет на София подаде оставка
Мария Бояджийска се оттегля дни след инцидент в Завода за третиране на отпадъци
Бояджийска реализира успешно най-големия проект по ОП "Околна среда" с изграждането на три инсталации за отпадъци, с което се сложи край на кризата с боклука. Това е човекът, който беше начело на цялостната промяна в политика на Столичната община по отношение на битовите отпадъци, подчерта кметът Фандъкова.
Мария Бояджийска ще бъде заместена в Столичната община от заместник-кметовете Дончо Барбалов и Ралица Стоянова.


title: Прокуратурата обвини още трима мигранти за бунта в Харманли

maintext:
Районна прокуратура в Харманли привлече като обвиняеми още трима души – двама афганистански граждани и един иракчанин, за безредиците в Регистрационно-приемателния център в град Харманли. Спрямо тях е повдигнато обвинение за хулиганство, съпроводено със съпротива срещу орган на властта и отличаващо се с изключителен цинизъм и дързост. Това съобщиха от пресцентъра на прокуратурата.
На 24 ноември 2016 г. в Центъра за бежанци в Харманли възникнаха безредици, при които пострадаха служители на МВР, повредено и унищожено бе имущество на Държавната агенция за бежанците.
За тримата чужди граждани има събрани доказателства, че са участвали в тях. Двама от обвиняемите са с взета мярка за неотклонение „подписка“, а третият, който е непълнолетен – на 16 г., е с мярка за неотклонение „Под надзора на инспектор от Детска педагогическа стая“.
Съдът остави в ареста 15 мигранти, обвинени за бунта в Харманли
Трима непълнолетни бяха пуснати, те се връщат в лагера и ще са под надзора на инспектор от Детска педагогическа стая
По същото дело като обвиняеми са привлечени още 18 афганистански граждани, на които им е повдигнато горепосоченото обвинение. 15 от тях са с взета мярка за неотклонение „задържане под стража“, потвърдена от Окръжен съд - Хасково, а останалите трима, които са непълнолетни са с наложена мярка за неотклонение „Под надзора на инспектор от Детска педагогическа стая“.
Разследването по делото продължава, като се очакват заключенията на назначените от Районна прокуратура - Харманли седем съдебно-медицински експертизи, както и съдебно-оценителната експертиза за стойността на имуществените вреди, нанесени по време на безредиците в Регистрационно-приемателния център в Харманли.


title: Доналд Тръмп поздрави американците за Коледа

maintext:
Републиканецът Доналд Тръмп поздрави американците за Рождество Христово за пръв път като избран за президент на САЩ, предаде ТАСС.
Лаконичното поздравление, поместено в акаунта на политика и на екипа му за прехода в "Туитър" гласи: "Честита Коледа! Избраният за президент Доналд Тръмп".
Тръмп обръща много голямо внимание на социалните мрежи като информационно средство и за общуване с привържениците си. Милиардерът има над 17,4 милиона последователи в "Туитър".


description: Облачността ще намалее

title: Вятърът до сутринта ще стихне

maintext:
През нощта облачността ще намалее, а вятърът почти ще стихне. Сутринта ще е студено с минимални температури в повечето райони между минус 2° и минус 7°. Утре ще бъде предимно слънчево. Сутринта ще е почти тихо и главно около Дунав ще има краткотрайни мъгли. През деня ще се появи слаб запад-югозападен вятър и максималните температури ще са между 2° и 7°. Вечерта от северозапад ще започне бързо увеличение на облачността, което през нощта срещу четвъртък ще обхване цялата страна, но ще остане почти без валеж. Вятърът ще се ориентира от запад-северозапад и ще се усили.
В четвъртък ще има значителна облачност и на места, главно в планините и планинските райони на Западна България, ще превали слаб сняг. Вятърът ще се задържи до умерен от северозапад-север. В петък облачността ще се разкъсва и намалява, вероятността за валежи е малка. Вятърът ще се ориентира от североизток и с него отново ще проникне по-студен въздух. По-късно вятърът ще отслабне. През почивните дни ще е предимно слънчево, сутрин - студено. В събота вятърът ще се ориентира от северозапад и ще бъде до умерен, в неделя ще отслабне, а в Западна България ще стихне.


description: Паднал от стълб при неизяснени обстоятелства

title: Електротехник загина в Рудозем

maintext:
Електротехник, работещ в Общинската администрация в Рудозем почина на място след падане от електрически стълб, съобщи кореспондентът на bTV в региона.
Инцидентът станал днес около 13:30 ч. на една от улиците в града, при монтиране на лампа на електрически стълб. Починалият мъж е на 61 години от Рудозем. За сега не се знае каква е причината, поради която мъжът е паднал от стълбата.
Тялото на починалия е транспортирано за аутопсия в МБАЛ-Смолян.


description: Всички те са в стабилно състояние

title: В болницата в Шумен остават само шест от ранените в Хитрино

maintext:
На четвъртия ден след трагедията в Хитрино в болницата в Шумен на лечение остават само шест от пострадалите.
Всички са в стабилно състояние, като само един от тях е с по-тежки наранявания и е в реанимацията.
В деня на трагедията в болницата бяха докарани 29 пострадали.
Впоследствие 10-има, които бяха с по-тежки наранявания, бяха хоспитализирани.


description: Нито едно остъклено съоръжение на столичния булевард няма разрешително

title: Пожарен кран стана част от интериора на зимна градина на бул.„Витоша”

maintext:
Седмица след спора за законността на зимните градини на столичния бул. „Витоша”, едно от заведенията беше принудено да затвори зоната си за пушене. Причината е, че уличен пожарен кран се оказа заграден в самата конструкция.
Преди дни организацията „Спаси София" публикува снимка на уличен пожарен кран, заграден в зоната за пушене на столично заведение. Това породи съмнения дали постройката е законна и ще има ли достъп до крана при евентуален пожар.
Пожарникарите може да се заблудят и да не знаят къде да търсят хидрантните кранове при евентуален пожар, посочва Гергин Борисов от „Спаси София".
След проверка на Пожарна безопасност зимната градина затвори врати докато се реши казуса. Наложена е и глоба на собствениците на заведението.
„За това, че е осуетен достъпа до противопожарния хидрант и също така е издадено предписание в двуседмичен срок тези хидранти да бъдат освободени, така че да имат достъп пожарните автомобили”, посочи взетите мерки комисар Георги Толин от отдел контрол при Пожарна безопасност.
От пожарната допълниха, че са установили още подобни случаи на булевард "Витоша". Според главния архитект на София Здравко Здравков проблемът трябва да бъде решен с ясни правила за всички.
„Очаквам поредица от срещи да дефинираме правила, които да се възприемат от бизнеса, защото архитект Здравков не е против изграждането на летни градини или зимни градини, въпросът е да дефинираме начина, по който те трябва да изглежда”, коментира главният архитект на София.
Гергин Борисов допълва, че точно, защото няма спецификации какво е позволено и какво не се получат подобни конструкции и куриози.
Законни ли са зимните градини по бул. „Витоша“ и ще бъдат ли премахнати
Главният архитект на София иска промяна в наредбата преместваемите съоръжения и рекламата
Главният архитект допълни, че от направление архитектура и градоустройство не е разрешавано нито едно съоръжение с остъкления.
Потърсихме управителите на заведението за коментар. Те не пожелаха да застанат пред камерата ни.


title: Осмият загинал от експлозията в Хитрино редовно пътувал до селото

maintext:
Осмият загинал след взрива на влакова композиция в Хитрино е 45-годишният Бедри. Той е ходил всеки ден в селото да пие кафе и се е срещал с приятели. Във фаталната сутрин отново е пътувал натам.
Осма жертва на взрива в Хитрино
Операцията по източването на цистерните може да продължи 10 дни
В родното му село Тимарево всички съжаляват за нелепата смърт. „Вчера заранта е бил там, в автогарата са го открили днеска, до колкото разбрах. В последните месеци имаше тежки преживявания”, сподели Ахмед.
Съседите ще запомнят Бедри като добър и скромен човек.
Обявиха бедствено положение в Хитрино
МВР към жителите на селото: По никакъв начин не опитвайте да навлизате в ограничителния периметър!
„Като комшия беше хубав човек, нищо лошо не съм видял от него, от време на време малко се караше с баща си обаче после се оправяха нещата”, споделя Юскан Неджиб.
Изтичане на газ от две цистерни усложнява работата на властите в Хитрино (ВИДЕО)
Работата по изтегляне на цистерните от Хитрино е започнала
Тимарево се намира само на 5 км от Хитрино. Хората там също изживяват тежко трагедията след взрива.


description: Става дума за огромно количество газ, който е по-тежък от въздуха и се натрупва над земята. Една искра може да е фатална

title: Какви са рисковете при източването на катастрофиралите цистерни

maintext:
При инцидента в Хитрино дерайлираха цистерни с огромно количество силно избухливи газове, които са по-тежки от въздуха. Какви рискове крие операцията за източването им? Обясняват Таня Илиева и енергийният експерт Васко Начев.
Девет от цистерните са пълни с втечнен пропилен. Става дума за общо 360 т избухлив газ, който се използва в производството на пластмаса, бои, разредители и др. В останалите три цистерни има 120 т пропан -бутан – още по-тежко и силно избухливо вещество.
Хитрино: Ден след трагедията
В селото беше обявено бедствено положение
Защо операцията е толкова рискова?
Ако няма вятър, газът се натрупва много ниско над земята и при силен теч може да се разстеле над обширни пространства. Така само една искра би могла да опустоши огромна територия.
За сравнение, виждали сме как при взрив само една бутилка пропан-бутан от 10 кг, използвана за битови нужди, се унищожават цели апартаменти.
Именно затова е изключително важно в района на цистерните да не се допускат хора.
Пропанът се превръща в течност при минус 16 градуса и нощем може да се получат т. нар „възглавници”. Затова е толкова строг пропускателният режим. Над 90% от всички аварии в сектора са поради субективен фактор, коментира енергийният експерт по нефт и газ Васко Начев.
Трябва да се прояви търпение, защото всяка грешка може да е фатална. Всяка цистерна трябва да бъде проверена за прехвърлянето на газа, добави той.
По-рано днес премиерът в оставка Бойко Борисов обяви, че операцията по обезопасяване на дерайлиралата цистерна може да продължи 10 дни.
Осма жертва на взрива в Хитрино
Операцията по източването на цистерните може да продължи 10 дни


description: Очакваме вашето мнение по темите в предаването

title: Милиони за Хитрино - как ще бъдат похарчени събраните средства и ще стигнат ли до хората?

maintext:
- Милиони за Хитрино – как ще бъдат похарчени събраните средства и ще стигнат ли до хората? Коментар на председателя на БЧК Христо Григоров и на живо от пострадалото село;
- Защо човек, ударен на пешеходна пътека може да се окаже виновен? Дискусия в студиото;
- За България като свобода и страдание - специален гост Цветана Манева;
- Ще има ли сняг за скиорите на Нова година? И чакат ли ни климатични аномалии през 2017-та? Гост доц. Георги Рачев;
- Дарт Вейдър в студиото на „Тази сутрин” – Защо манията „Междузвездни войни” никога няма да свърши?


description: Вчера Вашингтон обяви за персона нон грата 35 руски дипломати, заради кибернамеса на Москва в американските избори

title: Руското МВнР поиска да Москва да изгони 35 американски дипломати

maintext:
Русия прие предприе стъпки за обявяването за персона нон грата на 35 американски дипломати – 31 служители от посолството в Москва и четирима души от генералното консулство в Санкт Петербург, заяви руският външен министър Сергей Лавров.
САЩ обявиха вчера санкции срещу Русия заради предполагаемата ѝ намеса в американските президентски избори и наредиха да бъдат изгонени 35 руски дипломати.
„Естествено не можем да оставим без отговор подобни номера, реципрочността е закон в дипломацията и международните отношения”, коментира Лавров.
САЩ гонят 35 руски дипломати от Вашингтон и Сан Франциско
Даден им е срок от 72 часа да напуснат страната
„Освен това предлагаме да се забрани на американците да използват вилата си в Серебряний Бор (популярна сред московчани паркова зона, б. р.) и склада на ул. „Дорожная”, каза руският министър.
Администрацията на президента Барак Обама в САЩ „обвинява Русия във всички смъртни грехове, опитва се да ни обвини и в провала на външнополитическите си инициативи”, заяви Лавров и нарече „неоснователни допълнителните обвинения”, че Русия „се е намесвала на държавно равнище в изборната кампания в САЩ”.
Новите санкции от страна на САЩ са проява на агресия, припомня ТАСС коментар на Дмитрий Песков, прессекретаря на руския президент Владимир Путин.


description: Българинът е заловен на автогара в Берлин, съобщиха германски медии

title: Задържаха в Германия нападателя от берлинското метро

maintext:
Българинът, който блъсна по стълбите германка в берлинското метро, е задържан. Това съобщиха германски медии, като се позовават на берлинската прокуратура и на криминалната служба.
27-годишният Светослав Стойков е заловен в Берлин днес следобед на централната автогара в кв. „Шарлотенбург”.
Той е хванат в автобус, с който е пристигнал, но не се съобщава откъде.
Издадена е Европейска заповед за арест на нападателя от берлинското метро
МВР започва издирването на 26-годишния Светослав Стойков у нас
Според някои медии той е бил чужбина, но това не се потвърждава.
Случаят стана известен след разпространяването на кадри от охранителните камери в метрото. На тях се виждат четирима мъже. Единият рита жената в гръб по стълбите и си тръгва, а другите безучастно го следват. Според информация на „Берлинер цайтунг“ те са роднини.
Стойков е родом от Добрич, но преди да замине за Германия, е живеел на семейни начала с жена във варненския квартал „Максуда“.
По неофициална информация той е с богато криминално минало. Лежал е в затвора, като има регистрации за нападения, кражби и шофиране в нетрезво състояние.


description: Инцидентът е станал в с. Лудогорци на Бъдни вечер

title: Криминално проявен блъсна умишлено с кола хора на автобусна спирка

maintext:
49-годишен криминално проявен блъсна умишлено с автомобила си хора, чакащи рейс на автобусна спирка. Случката е от Бъдни вечер в исперихското село Лудогорци, но беше оповестена едва днес.
Брат и сестра на 56 и 55 години са с леки наранявания от удара. След оказване на медицинска помощ са освободени за домашно лечение.
До инцидента се стигнало заради стара вражда между нападателя и хората на спирката, които били от една фамилия.
Шофьорът е бил задържан за 24 часа, след което освободен. Разследването продължава.


title: Доставчикът на скъпите джипове за горските стопанства ремонтира и коли на МВР

maintext:
Фирмата, осигурила луксозните джипове за горските стопанства, които впоследствие се оказаха дарени на НСО, се грижи и за ремонта на автопарка на варненската полиция.
Договорът за поддръжка е за 96 хиляди лева за срок от 4 месеца. От МВР обясниха за bTV, че критерият за избор е икономически най-изгодната оферта.
През февруари Областната дирекция на МВР във Варна започва обществена поръчка за следгаранционно обслужване на автомобилите си. На първи юли е посочен първият в класирането.
Две седмици по-късно фирмите участници получават покана за тристранно споразумение подаване на нови ценови оферти. Така конкурентите разбират кой колко предлага за извършване на услугата, а това дава възможност и за пренареждането им.
Автосервизите намаляват стойността на услугите си и в крайна сметка поръчката печели сливенската фирма “Карио” - с по-ниска цена за труд, но пък с по-малка отстъпка за цената на резервните части.
“Ако конкурентът същата част я продаде за 200 лв, да направи 45% отстъпка, това са 90 лв, тоест 110 за частта. А ако ние въпросната част я продаваме при нас за 100 лв. и направим 40% отстъпка, естествено ние я продаваме за 60. Кое е по-евтино - 110 или 60?”, пита Калоян Ганев, управител на спечелилата фирма.
Управителят твърди, че има кампания за дискредитирането му. Загубилите конкурса пък смятат, че сервизната база на спечелилата фирма е по-малка и бави ремонтите на полицейските коли.
От пресцентъра на МВР посочиха, че работилницата отговаря на заложените в конкурса критерии, а колите се ремонтират в срок.


description: Трима от ранените, които се лекуват във Венноморската болница, вече са без опасност за живота

title: Четирима от пострадалите в Хитрино в болници във Варна са в тежко състояние

maintext:
Четирима души, пострадали при инцидента в село Хитрино и настанени в две болници във Варна, все още са в тежко състояние.
Шестима от ранените в Хитрино са в много тежко състояние във варненски болници
Само един от пациентите, откарани във Варна, е изведен от реанимация
От петимата, приети във Военноморската болница във Варна, трима души с изгаряния са стабилизирани и са без опасност за живота, обяви директорът на лечебното заведение Ивайло Въжаров. Двама – жена и младеж, които са с увредени бели дробове, все още са в много тежко състояние, уточни той.
Все още с опасност за живота са и двете жени, настанени в болница „Св. Мина” във Варна.


description: През нощта е започнала най-важната част на операцията по обезопасяването на влаковата композиция

title: Силният вятър прочисти въздуха над Хитрино

maintext:
Силният вятър, който духа в Шуменско, е помогнал за прочистването на въздуха над Хитрино след взрива на цистерни на гарата в селото.
Директорът на РИОСВ – Шумен Евелина Шишманова съобщи за bTV, че по последни данни от малко след 7 ч. тази сутрин „всички показатели са 70 – 80 пъти под нормата, т.е. в момента няма вредни, токсични вещества във въздуха и няма опасност за хората“.
При вятър разсейването е по-добро и дори да се получи пробив, някакво обгазяване, то ще бъде разсеяно бързо, обясни тя.
Предстои обаче да видим дали вятърът ще попречи на операцията по обезопасяването на влаковата композиция, която се взриви в селото. През нощта започна най-важната ѝ част – пожарникарите са започнали работата си по обърнатите вагони, съобщи специалният пратеник на bTV Петър Нанев.


title: Зам.-директорът на „Булмаркет”: Не знаем подробности за инцидента

maintext:
„На мястото на трагедията сме, не знаем подробности за инцидента”, заяви зам.-директорът на „Булмаркет” Димитър Баев пред bTV.
Влакова композиция с пропан бутан на „Булмаркет” е дерайлирала и се е взривила на гара Хитрино рано тази сутрин. Жертвите на инцидента са поне четири, а над 25 са ранени.
Жител на Хитрино: Жена ми изгоря жива (ВИДЕО)
По думите му колите на пожарната са се забавили поне с час
„Това е редовен товарен влак, който влиза в гарата и нещо се случва”, каза Баев.
По думите му служителите на фирмата редовно се проверяват, влаковите композиции имат специална система за безопасност.


description: Поривите на вятъра са между 72 км/час и 90 км/ч

title: Оправдаха се прогнозите за много силен вятър в Източна България

maintext:
Оправдаха прогнозите и за много силен вятър в източната половина от страната днес.
Малко сняг и много студ
Жълт код за силен вятър
Опасно силни, със скорост около 72 км/час са поривите във Варна, Бургас, Оряхово, Сандански, Кърджали, Сливен и нос Емине и почти 90 км/ч в Русе и на нос Калиакра.
Очакванията са през нощта вятърът да стихне, но сутринта температурите ще паднат много под нулата.


description: Дясното обединение може да получи подкрепа от хората на Бойко Борисов

title: РБ и ГЕРБ обсъждат мандата в Министерския съвет

maintext:
За 11 часа днес е насрочена среща между Реформаторския блок и ГЕРБ, на която вероятно ще стане ясно дали хората на Бойко Борисов ще подкрепят правителство с мандата на дясното обединение, съобщи репортер на bTV.
Преди срещата Изпълнителният съвет на РБ се събра на „Раковски” 134. Той взе решение за започване на политически консултации с парламентарно представените политически сили „с ясна евроатлантическа ориентация и демократични ценности” с цел „недопускане на БСП и ДПС отново в управлението на страната”.
Реформаторите искат да установят дали в настоящия парламент може да се формира стабилно мнозинство, което да гарантира продължаване на борбата с корупцията, съдебната реформа и последователност в политиките в сферата на образованието, здравеопазването, отбраната, сигурността, енергетиката и икономическата стабилност.
От РБ подчертават, че при липса на резултат от консултациите, веднага ще върнат мандата.
Президентът Росен Плевенлиев вече даде да се разбере, че ще даде шанс именно на дясното обединение да сформира кабинет.
Меглена Кунева е готова да търси нов премиер
Тя нямало да се връща в изпълнителната власт, но иска да "развърже ръцете" на "обединяваща фигура"
Вчера пък лидерът на ДБГ Меглена Кунева изрази готовност реформаторите да подкрепят непартиен кабинет с премиер, който да бъде обединяваща фигура. Днес вицепремиерът Румяна Бъчварова анонсира, че е възможно ГЕРБ да подкрепи своя „основен политически партньор”.


description: Тир се преобърна на пътя и блокира платното

title: Тежък пътен инцидент затвори пътя Ботевград-Мездра

maintext:
Тежкотоварен камион се преобърна в късния следобед край ботевградското село Новачене и блокира пътя към Мездра. За щастие инцидентът се размина без жертви.
Тирът се е движел в посока София, когато водачът по неясни засега причини е навлязъл в насрещното платно след завой, като събаря електрически стълб, мантинелата и огради на къщи.
В камиона освен шофьора е имало и една жена. Тя е без наранявания. Водачът е бил затиснат в кабината, но в бързо бил изваден.
Версиите са, че шофьорът или е заспал, или се е движел с превишена скорост.


description: Подобна операция се прави за първи път

title: Хирурзи присадиха бъбрек на мястото на далака на тежко болно момиче

maintext:
Италиански хирурзи от болница в Торино присадиха бъбрек на мястото на далака на 6-годишно тежко болно момиче. Подобна операция се прави за първи път, съобщи Франс прес.
Момичето било подложено на хемодиализа още от раждането си заради много рядка аномалия в развитието на единия бъбрек и сложна малформация на кръвоносните съдове в коремната кухина. Това пречело на детето да пие и да уринира.
Хирурзи извадиха 232 зъба от устата на момче
17-годишният индиец страдал от рядко заболяване
Преди две години лекарите за първи път опитали да му присадят бъбрек, но това се оказало неуспешно. Имплантираният орган отказал да функционира заради малформацията на кръвоносните съдове.
Преди няколко дни обаче, след дълго търсене на съвместим донор, момичето било оперирано отново. За да бъде направено място на новия бъбрек, била използвана иновационна техника с премахване на далака.
Хирургическата намеса е преминала успешно и бъбрекът на малката пациентка вече функционира правилно.


description: Партията няма да подкрепи правителство в рамките на този парламент

title: Радан Кънев: ДСБ е в готовност да напусне парламентарната група на РБ

maintext:
Депутатите от ДСБ са в готовност да съгласуват с колегите си от Гражданския съвет възможността заедно да напуснат парламентарната група на Реформаторския блок. Това каза днес във Варна лидерът на партията Радан Кънев, цитиран от БТА.
ДСБ няма да подкрепи ново правителство в този парламент, обяви още Кънев. Той окачестви преговорите за нов кабинет като "трикаджийски", а поведението на участващите като неприлично и недостойно.
РБ в крайна сметка взе мандата
Това е последната възможност за формиране на кабинет в този парламент
Всяка договорка за правителство между Меглена Кунева, Божидар Лукарски, Бойко Борисов и националисти, ни отдалечава от възможността да изградим нормална държава, смята лидерът на ДСБ.
Той каза още, че партията започва организационно обединение с граждански структури, както на национално, така и на местно ниво.
По думите му ДСБ приветства заявката за политическа дейност на Христо Иванов.


description: От професионален опит, мисля че няма риск да гърмят повече, каза премиерът в оставка

title: Бойко Борисов: Щетите са най-малкият проблем, хората не могат да се върнат

maintext:
Ще отпуснем пари и ще оправим щетите, но това е най-малкият проблем - хората не могат да се върнат. Това каза в Хитрино премиерът в оставка Бойко Борисов. Той пристигна в селото, където по-рано днес се влак, превозващ цистерни с пропан-бутан, се взриви и загинаха четирима души.
Взривът в Хитрино: Седем загинали, 29 ранени (СНИМКИ и ВИДЕО)
Влаковата композиция, която дерайлира и избухна, се е състояла от общо 26 цистерни, три от които са превозвали пропан-бутан, 20 – с пропилен, а три са били празни
„Бяхме на цистерните долу с колегите. Поне от професионален опит, мисля че няма риск да гърмят повече. Прокуратурата е тук. Имаме разрешение да изтеглим задните цистерни да ги изтеглим назад, за да няма повече инциденти. Колегите ги обливат. Щетите са големи“, обясни Борисов.
Взривът в Хитрино: 26 души са приети в болниците в Шумен и Варна от сутринта
Общо шест души са транспортирани в болници във Варна
Премиерът добави, че на място има 110 пожарникари, над 20 пожарни коли. „40 души са настанени при близки. Кметът на Шумен е тук и има готовност да приеме хората, които са без жилища. Като е миналата вълната е поразила парка и три реда сгради, буквално ги е избушила. Ще вземем решение ще помогнем на хората, но умрелите не могат да се върнат. Иначе разрушенията с пари могат да се оправят“, допълни Бойко Борисов. „Над 20 линейки чакат, ако се намери още някой под развалините, но се надявам оттук нататък да направим всичко възможно“, добави той. Борисов уточни, че цистерните се обливат, а не се гаси огъня, защото ако се загаси стават по-опасни.
Пострадали от взрива в Хитрино: Синът ми изгоря
Домът на семейството им е бил в центъра на селото
Попитан дали има опасност за хората в селото Борисов заяви, че е успокоявал пожарникарите и полицаите. „Яд ме е, защото за тази община направихме толкова много и бях обещал да дойдем по хубав повод“, каза още той. „Като мине комисия и опише щетите. Ще им отпуснем пари и ще оправим щетите. Но това е най-малкият проблем, хората не могат да се върнат. Въпросът е дали става дума за техническа грешка. Машинистът е жив ще разказва“, коментира Бойко Борисов.
На въпрос има ли безследно изчезнали премиерът в оставка заяви: „Последно пак с пожарникарите и полицаите - възложих къща по къща, човек по човек да се търси".


description: Той се бореше с тежко заболяване

title: Почина Врачанският митрополит Калиник

maintext:
Рано тази сутрин, след тежко боледуване почина Врачанският митрополит Калиник. 85-годишният владика постъпи за лечение в Правителствена болница в началото на месеца.
Тялото беше е изложено за поклонение в митрополитския храм във Враца.
Светското име на Калиник е Димитър Александров. Той е приел монашеството през 1960 г., а от 1974 г. досега беше духовен водач на Врачанската епархия.
Миряните ще го запомнят като строг и справедлив наставник, който странеше от имотни скандали и материални облаги.
В началото на 2012 г. той публично се покая, след като стана ясно, че е сътрудничил на Държавна сигурност.


description: В специалнa стъклена къща до метростанция „Васил Левски” се събират дарения

title: Благотворителна кампания на БЧК и N-JOY помага на деца, пострадали при катастрофи

maintext:
Благотворителна кампания на Българския червен кръст и радио N-JOY набира средства за деца, пострадали при катастрофи.
Близо до специално поставената стъклена къща до метростанция „Васил Левски”, където е мобилното студио на радиото, има дарителска кутия за всички желаещи да помогнат на децата, пострадали при пътнотранспортни произшествия. Целта на инициативата, която се прави за първи път в България, е да събере финансов ресурс за децата, оцелели при катастрофи, но останали инвалиди.
Над 1,2 млн. лв. са събрани в дарителската кампания за Хитрино
БЧК анонсира и друга инициатива – помощ за деца, пострадали при катастрофи
По думите на председателя на БЧК Христо Григоров през последната година 34 деца са загубили живота си при пътни инциденти.
„Нека да погледнем вътре в себе си и да си дадем отговор на въпроса защо тази година загубихме една цяла класна стая с деца”, призова Григоров.
Освен в стъклената къща, можете да направите дарение от 1 лв. и като изпратите есемес на номер 1255.
Вижте във видеото как можете да помогнете:


description: Родителите им ги изпращат сами с внушението, че няма връщане назад и това ги натоварва психически

title: Деца бежанци посрещат Нова година далеч от семействата си

maintext:
Хиляди деца бежанци в Сърбия ще посрещнат Нова година далеч от семействата си. Техните мечти обаче са да стигнат до Западна Европа вместо да се върнат в родината си.
Приемен център за деца в Белград се подготвя за новогодишните тържества. Всички рисуват, украсяват стаите с гирлянди и пишат на малки листчета желанията си за новата година.
„Искам да отида в Лондон. Надявам се да мога”, споделя 16-годишният Самир от Афганистан.
40 на сто от бежанците, блокирани в Сърбия, са деца – предимно от Афганистан и Пакистан. Те са изпратени от родителите си да намерят по-добър живот и никога да не се връщат обратно.
„Тези деца са изпратени на мисия. Те са невинни и знаят, че никой не иска да се връщат обратно вкъщи. Когато ги спират по границите, тези деца се фрустрират, изживяват това като провал. Някой дори посягат на живота си”, коментира представителят на УНИЦЕФ Сърбия Мишел Сен-Лот.
Децата бежанци изискват специални грижи, именно заради слабата им психика и липсата на житейски опит. Защото тяхното пътуване все още не е завършило.


description: Това сочат изчисленията на КТ „Подкрепа”

title: 9% от активите ни за втора пенсия отиват за такси

maintext:
Близо 9% от активите на осигурените за втора пенсия българи са иззети под формата на такси от пенсионните дружества през 2016 г. Това сочат изчисления на КТ „Подкрепа”.
Синдикатът поиска премахване на таксата, която дружествата събират за всяка внесена от нас осигуровка, както и отчет пред Сметната палата за възнагражденията, които получават висшите мениджъри в пенсионните компании.
В момента от всяка внесена осигуровка за втора пенсия дружествата удържат 4,5%. Според "Подкрепа" срещу това не се предоставя никаква услуга и удръжката трябва да се премахне. Засега законът предвижда тя да намалява плавно до 2019 г., когато ще стане 3,75%.
Дружествата събират и инвестиционна такса. В момента тя е 0,9%. И също плавно ще намалява. Начислява се върху цялата натрупана сума в сметката на човек, а не само върху доходността, която фондът е постигнал. Нещо, което синдикатите също смятат за несправедливо и настояват да се промени.
От "Подкрепа" дават пример с човек със заплата от 1000 лв., който започва да се осигурява за втора пенсия през 2014 г. Изчислили са, че през първата година парите в сметката му ще нараснат с около 20 лева. Ако не му се правят удръжка върху всяка осигуровка, нарастването вече ще е с 50 лв.
Част от осигуровката за пенсия на хората родени след 1959 г. отива в частен пенсионен фонд. Той се управлява от дружество, което след време ще изплаща втора пенсия. За дейността си то прави удръжки и такси върху парите на осигурените.
От пенсионните дружества твърдят, че сметките на синдиката са некоректни. Уточняват, че таксите плавно намаляват и освен за покриване на разходите им служат и за формиране на резерви, които да гарантират плащанията.


description: Той носи името на един от героите на приказните романи – Годрик Грифиндор

title: В Индия откриха паяк, който прилича на магически предмет от романите за Хари Потър

maintext:
Индийски учени откриха паяк, който подозрително много прилича на т. нар. Разпределителна шапка от романите за Хари Потър на Джоан К. Роулинг, съобщи Би Би Си.
Паякът е получил латинско наименование Eriovixia gryffindori – по името на собственика на шапката Годрик Грифиндор.
New spider species discovered by Indian scientists named after Harry Potter 'Sorting Hat'.https://t.co/oG6ENKM3C7 pic.twitter.com/aGnJytibxo — BBC News (World) (@BBCWorld) 15 декември 2016 г.
Насекомото с дължина само 7 мм е открито в района на планинската верига Западен Гат в Югозападна Индия. Окраската му имитира изсъхнали листа, за да го прикрива от враговете му.
„Проучвахме района, когато се натъкнахме на него“, разказа Джавед Ахмед – един от тримата откриватели.
Роулинг е поздравила екипа за постижението им.
„Колко от учените кръщават животински видове на свои любими герои и са поздравени от автора им?“, коментира пък Ахмед.


description: 5000 бойци и членове на семействата им ще напуснат града пред погледа на руски военни

title: Бунтовниците вече се изтеглят от Алепо

maintext:
Първа колона от автобуси, превозващи сирийски бунтовници, започна да се изтегля от Източно Алепо, съобщи руското министерство на отбрана, предадоха световните агенции.
Конвоят ще премине по специален маршрут през Алепо, придружаван от представители на Международния комитет на Червения кръст и, по нареждане на руския президент Владимир Путин, от руски военни.
Военното министерство в Москва даже излъчва на живо от Алепо - с кадри от дрон и от точката за изтегляне на бойците.
Евакуацията от Алепо започна отново
Първият конвой с напускащи Алепо цивилни, много от които ранени, ще потегли рано сутринта в четвъртък
По-рано днес началникът на генералния щаб на руските въоръжени сили Валерий Герасимов съобщи, че за днес се планира от източните райони на Алепо да бъдат изведени 5000 бунтовници и членове на техните семейства.
Представителят на ООН по хуманитарните въпроси за Сирия Ян Егеланд потвърди, че руски военни помагат при евакуацията. Егеланд каза, че от Алепо бунтовниците и членовете на техните семейства ще бъдат откарани в два пункта за регистрация в провинция Идлиб, която е под контрола на бунтовниците. Оттам те ще могат да се отправят към съседна Турция или да останат в страната.
Егеланд заяви, че досега бойните действия в Източно Алепо са принудили 50 000 души да избягат оттам, предаде Асошиейтед прес. Той предупреди, че може да се очаква в Идлиб да дойдат до 100 000 бунтовници, ранени и цивилни от Алепо, съобщи ДПА.
В. „Монд”: И двата лагера в Сирия пускат лъжливи информации за сраженията
В статията се дават конкретни примери за лъжливи кадри и дезинформация за ситуацията в Алепо
Егеланд каза, че представители на ООН наблюдават как протича евакуацията и са готови да придружат онези, които напускат Източно Алепо, до съседна Турция, ако те искат да отидат там.
Сраженията в Алепо се ожесточиха през последния месец, като непрестанните бомбардировки и престрелки отнеха живота и на много цивилни. Бунтовниците бяха изтласкани от източната част на града, а проправителствените формирования бяха обвинени за зверства срещу жени и деца. Дамаск и Москва отричат да са избивани цивилни, като държавните телевизии показват улични тържества.


description: Почетното звание му се дава заради приноса му за преодоляване на щетите от бедствието след взрива на газова цистерна в едноименното село

title: Бойко Борисов стана почетен гражданин на община Хитрино

maintext:
Общинският съвет в Хитрино обяви премиера в оставка Бойко Борисов за почетен гражданин на общината.
На сесия на местния парламент докладната с предложението е била подкрепена единодушно от всички 17 общински съветници.
В мотивите е посочено, че почетното звание се дава на Борисов „заради изключителния му принос за преодоляване на щетите от бедствието вследствие на взрива на цистерна от влакова композиция на 10 декември 2016 г. и заради личните му заслуги за помощта, която община Хитрино и жителите на село Хитрино ще получат от държавата и ЕС за възстановяване на щетите“.
Томислав Дончев: Държавата няма право и време да чака с помощта за Хитрино
Днес правителството в оставка отпусна помощ за пострадалите в размер на 10 млн. лв., с които ще бъдат възстановени сгради и ще бъдат подпомогнати пострадалите


description: Според турския президент Саудитска Арабия и Катар трябва да се присъединят към преговорите за постигане на мир в Сирия

title: Реджеп Ердоган: Водените от САЩ коалиционни сили подкрепят терористични групи в Сирия

maintext:
Турският президент Реджеп Тайип Ердоган заяви, че има доказателства, че водените от САЩ коалиционни сили са оказвали подкрепа на терористични групи, включително Ислямска държава и кюрдските въоръжени групировки Сили за защита на народа /СЗН/ и Партия на демократичния съюз /ПДС/. Това предаде Ройтерс, цитирана от БТА.
"Те обвиняваха нас, че подкрепяме ДАЕШ /”Ислямска държава”/", заяви Ердоган на пресконференция в Анкара. "Сега те оказват подкрепа на терористични групировки, включително ДАЕШ, СЗН, ПДС. Това е много ясно. Ние имаме потвърдени доказателства със снимки и видеозаписи", посочи турският президент.
Турският президент Реджеп Тайип Ердоган заяви също, че Саудитска Арабия и Катар трябва да се присъединят към преговорите между Турция, Русия и Иран във връзка с усилията за постигане на мир в Сирия, предаде Асошиейтед прес.
Русия, Турция и Иран, които помогнаха за договарянето на изтегляне на цивилните и бунтовниците от сирийския град Алепо, се споразумяха да проведат нови разговори за Сирия в Казахстан следващия месец.
Ердоган каза днес, че срещата на външните министри трябва да включва също Саудитска Арабия и Катар, като добави, че те са "показали доброжелателство и са оказали подкрепа" на Сирия.
Турският президент обаче подчерта, че Анкара няма да участва в преговорите, ако бъдат поканени и някои "терористични организации", като имаше предвид кюрдски групи в Сирия, свързани с кюрдските бунтовници в Турция.


description: Пили препарат за вана, произвеждан заедно с водка менте

title: Учителка и лекар сред жертвите на метиловия алкохол в Сибир

maintext:
62-ма станаха починалите след консумация на препарат за вана в руския град Иркутск, съобщават световните медии. Според медицинските власти още около 10 души са в толкова тежко състояние, че практически нямат шанс за оцеляване.
„Големият брой жертви се може да се обясни с високата концентрация на метанол в течността, която са пили. 50 милилитра се смятат за смъртоносна доза, а тези хора са пили много повече”, коментира пред медиите токсикологът Алексей Третяков.
Нови загинали след отравяне с препарат за вана в Иркутск
На шишетата с лосиона изрично пише, че той не е за вътрешна употреба
Сред починалите има детска учителка и лекар. Като цяло, половината засегнати са жени. Оцелели признават, че са купували от препарата, за да го пият с близки. Самотно живеещи хора са откривани мъртви в домовете си – метилът е в състояние да убие човек за минути и той даже да не успее да повика помощ.
Конфискувани са 2000 опаковки от препарата, като е установено, че той се е правел в същия цех, където се бутилирала и нелегална водка.
Седем души са в ареста във връзка със случая.
Пиенето на алкохол менте убива хиляди в Русия всяка година, като особено тежки са случаите в по-отдалечените и по-бедни региони на страната.